ธปท. เล็งปรับเกณฑ์ค่าธรรมเนียม หนุนช่องทางดิจิทัล แต่สะท้อนต้นทุนจริง
หลังแบงก์กรุงไทยยกเว้นเก็บค่าธรรมเนียมกดเงินสดไม่ใช้บัตร ล่าสุด ธปท. เล็งปรับเกณฑ์ค่าธรรมเนียมก่อนส่งต่อให้ธนาคารนำไปปรับใช้ โดยเน้นหนุนช่องทางดิจิทัล แต่ต้องสะท้อนต้นทุนจริง
3 เม.ย. 2566

จากกรณีที่ทางธนาคารกรุงไทย ได้ประกาศจะจัดเก็บค่าธรรมเนียมการถอนเงินไม่ใช้บัตร (Cardless ATM Withdrawal) ครั้งละ 10 บาท เพื่อสนับสนุนการใช้จ่ายผ่านช่องทางดิจิทัล ลดการใช้เงินสด แต่ยกเว้นค่าธรรมเนียมการถอนเงินไม่ใช้บัตร 1 ครั้งต่อเดือน ตั้งแต่วันที่ 1 พฤษภาคมถึง 31 กรกฎาคม 2566 นั้น
จนทำให้เกิดกระแสวิพากษ์วิจารณ์เป็นวงกว้างในแง่ลบ ซึ่งทำให้สุดท้ายทางธนาคารต้องยอมถอย แล้วออกประกาศงดเว้นการเก็บค่าธรรมเนียมดังกล่าวออกไปก่อนแบบไม่มีกำหนด
ล่าสุดได้มีคืบหน้าจากทางธนาคารแห่งประเทศไทย โดยนางสาวสิริธิดา พนมวัน ณ อยุธยา ผู้ช่วยผู้ว่าการ สายกำกับระบบการชำระเงินและคุ้มครองผู้ใช้บริการทางการเงิน เปิดเผยว่า
ธปท. มีเป้าหมายจะยกระดับให้การใช้จ่ายผ่านช่องทางดิจิทัลเป็นทางเลือกหลักในการชำระเงินของประชาชน เพื่อมุ่งสู่การลดใช้เงินสดในระยะยาว ภายใต้แผนกลยุทธ์ระบบการชำระเงินปี 2565-2567
โดยหนึ่งในสิ่งสำคัญที่ต้องดำเนินการ คือ การพิจารณาทบทวนโครงสร้างราคาของบริการชำระเงินและค่าธรรมเนียมการชำระเงินรูปแบบต่าง ๆ ทั้งเงินสด เช็ค และบริการชำระเงินดิจิทัล ให้เหมาะสม ภายใต้หลักการ ดังนี้ 
1. สนับสนุนให้ลูกค้าสามารถใช้บริการชำระเงินได้เพิ่มขึ้นและทั่วถึง 
2. สนับสนุนให้การพัฒนาบริการด้านการชำระเงินดิจิทัล สะท้อนต้นทุนที่แท้จริงอย่างเหมาะสม สอดคล้องกับกลไกตลาด รวมทั้งรองรับบริการชำระเงินที่จะมีหลากหลายรูปแบบในอนาคต และที่สำคัญ ต้องตอบโจทย์ลูกค้าทุกกลุ่ม
ปัจจุบัน ธปท. อยู่ระหว่างพิจารณาวางแนวทางโครงสร้างค่าธรรมเนียมของทั้งระบบการชำระเงินให้สอดคล้องกับหลักการข้างต้นและเป็นสากล โดยจะนำมาใช้ประเมิน เพื่อพิจารณาปรับปรุงและหารือกับผู้เกี่ยวข้อง ก่อนนำมาเป็นแนวทางให้สถาบันการเงินนำไปปรับใช้ต่อไป